୨ କରୋନା ଭ୍ୟାକସିନକୁ ମଞ୍ଜୁରୀ, ତଥାପି ଟିକା ଲଗାଇବାକୁ ପଛଘୁଞ୍ଚା ଦେଉଛନ୍ତି ୬୯ ପ୍ରତିଶତ ଭାରତୀୟ ! - Prameya News7\n୨ କରୋନା ଭ୍ୟାକସିନକୁ ମଞ୍ଜୁରୀ, ତଥାପି ଟିକା ଲଗାଇବାକୁ ପଛଘୁଞ୍ଚା ଦେଉଛନ୍ତି ୬୯ ପ୍ରତିଶତ ଭାରତୀୟ !\n6/01/2021 at 10:10 PM\nନୂଆଦିଲ୍ଲୀ ୦୬।୦୧ଃ ଭାରତ ସମେତ ପୂରା ଦୁନିଆରେ କରୋନା ବିରୋଧରେ ଟିକାକରଣ ପାଇଁ ପ୍ରସ୍ତୁତି ଜୋରଦାର ଚାଲିଛି। କିଛି ଦେଶରେ ଟିକାକରଣ ଅଭିଯାନ ଆରମ୍ଭ ହୋଇ ଯାଇଛି। ଭାରତରେ ଦୁଇଟି କରୋନା ଭ୍ୟାକସିନକୁ ଜରୁରୀକାଳୀନ ବ୍ୟବହାର ପାଇଁ ଅନୁମତି ମିଳି ସାରିଛି। ଚଳିତ ମାସରେ ଦେଶରେ ଟିକାକରଣ ଆରମ୍ଭ ହେବାକୁ ଯାଉଛି। ମାତ୍ର ଏହା ମଧ୍ୟରେ ଏକ ସର୍ଭେ ପ୍ରକାଶ ପାଇଛି। ସର୍ଭେ ଅନୁଯାୟୀ ୬୯ ପ୍ରତିଶତ ଭାରତୀୟ କରୋନା ଟିକା ଲଗାଇବା ନେଇ ପଛଘୁଞ୍ଚା ଦେଉଛନ୍ତି। ଲୋକାଲ ସର୍କଲ୍ ତରଫରୁ ଜାନୁଆରୀରେ କରାଯାଇଥିବା ସର୍ଭେରେ ଅଧିକାଂଶ ଉତ୍ତରଦାତା କୋଭିଡ୍ ଭ୍ୟାକସିନ ଲଗାଇବା ନେଇ ଅନିଚ୍ଛା ପ୍ରକାଶ କରିଛନ୍ତି।\nକଣ କହୁଛି ସର୍ଭେ\nସର୍ଭେ ମୁତାବକ ୬୯ ପ୍ରତିଶତ ଭାରତୀୟ ଭ୍ୟାକସିନ ଲଗାଇବା ନେଇ ଅନିଚ୍ଛା ପ୍ରକାଶ କରିଥିବା ବେଳେ ୨୬ ପ୍ରତିଶତ ଭାରତୀୟ ଅଭିଭାବକଙ୍କ କହିବା କଥା ୨୦୨୧ ଏପ୍ରିଲରେ ସ୍କୁଲ ପାଠପଢା ଆରମ୍ଭ ହେବା ପୂର୍ବରୁ ନିଜ ପିଲାଙ୍କ ପାଇଁ କରୋନା ଭ୍ୟାକସିନ ଲଗାଇବାକୁ ଚାହିଁବେ। ସର୍ଭେରେ ସାମିଲ ପ୍ରାୟ ୬୧ ପ୍ରତିଶତ ଭାରତୀୟ ଏହା ଚାହୁଁଛନ୍ତି ଯେ, ସରକାରଙ୍କୁ ଆମେରିକୀୟ ଭ୍ୟାକସିନ ଫାଇଜର ଏବଂ ମୋଡର୍ଣ୍ଣା ଇଙ୍କକୁ ଭାରତରେ ବ୍ୟବସାୟିକ ବ୍ୟବହାର ପାଇଁ ପରୀକ୍ଷଣ କରିବା ଉଚିତ୍।\nକାହିଁକି ଟିକା ନେବାକୁ ପଛଘୁଞ୍ଚା ଦେଉଛନ୍ତି ?\nଡିସେମ୍ବର ମାସରେ ମଧ୍ୟ ଲୋକାଲ ସର୍କଲର ସର୍ଭେରେ ସାମିଲ ୬୯ ପ୍ରତିଶତ ଭାରତୀୟ ଭ୍ୟାକସିନ ଲଗାଇବା ନେଇ ଅନିଚ୍ଛା ପ୍ରକାଶ କରିଥିଲେ। କିନ୍ତୁ ଜାନୁଆରୀରେ ଭାରତ ସରକାର ଦୁଇଟି କରୋନା ଭ୍ୟାକସିନର ଜରୁରୀକାଳୀନ ବ୍ୟବହାର ପାଇଁ ମଞ୍ଜୁରୀ ଦେଇଛନ୍ତି। ତଥାପି ଟିକା ନେବାକୁ ଲୋକେ ସେତେଟା ଆଗ୍ରହ ଦେଖାଉ ନାହାନ୍ତି। ସାଧାରଣ ଲୋକେ ଟିକା ନନେବାର ସବୁଠୁ ବଡ କାରଣ ସେମାନଙ୍କୁ ଲାଗୁଛି ଯେ ଟିକାର ପାର୍ଶ୍ବ ପ୍ରତିକ୍ରିୟା ରହିଥିବା ସେମାନେ ଭାବୁଛନ୍ତି ଏବଂ ଏହା କେତେ ସଫଳ ହେବ ତା ଉପରେ ପର୍ଯ୍ୟାପ୍ତ ସୂଚନା ଉପଲବ୍ଧ ନାହିଁ। ଆଉ ଏକ ପ୍ରମୁଖ କାରଣ ଗତ ଅନେକ ଦିନ ହେବ ଭାରତରେ କରୋନା କେସ୍ ଖସିବାରେ ଲାଗିଛି। ଏହି କାରଣରୁ ଲୋକଙ୍କ ମନରେ ଆଗଭଳି ଭ୍ୟାକସିନକୁ ନେଇ ରୁଚି ନାହିଁ।\nକେମିତି ହେଲା ଏହି ସର୍ଭେ\nଲୋକାଲ ସର୍କଲ୍ ଅକ୍ଟୋବର ମାସରୁ ଏହି ଧରଣର ସର୍ଭେ ଆରମ୍ଭ କରିଥିଲା। ଅକ୍ଟୋବର ମାସରେ ୬୧ ପ୍ରତିଶତ ଭାରତୀୟ କରୋନା ଭ୍ୟାକସିନ ଲଗାଇବା ନେଇ ପଛଘୁଞ୍ଚା ଦେଇଥିଲେ। ନଭେମ୍ବରରେ ଏହି ସଂଖ୍ୟା ୫୯ ପ୍ରତିଶତ ଏବଂ ଡିସେମ୍ବରରେ ଏହା ୬୯ ପ୍ରତିଶତ ରହିଛି। ଜାନୁଆରୀରେ ହୋଇଥିବା ସର୍ଭେରେ ଦେଶର ୨୨୪ ଜିଲ୍ଲାରୁ ୧୮ ହଜାରରୁ ଅଧିକ ଲୋକଙ୍କୁ ସାମିଲ କରାଯାଇଥିଲା। ଏଥିରେ ୬୯ ପ୍ରତିଶତ ପୁରୁଷ ଏବଂ ୩୧ ପ୍ରତିଶତ ମହିଳା ସାମିଲ।
